**Plânge frunza de mesteacăn**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă doare frunza de mesteacăn

Ce plânge lacrimi peste gard,

Îmi fac din amintire leagăn

Și ochii mari sub frunte, ard.

Se deapănă ca lâna-n caier

Ca rola unui film pierdut,

Povești cu zmei. Cu ei mă-ncaier

Și simt c-o iau de la-nceput.

Mă strâng din nou hățișuri, ruguri,

Iar l-am pierdut pe Făt-Frumos.

Și a iubirilor verzi muguri

Zac îngropați în lutul gros.

Și-n loc să dea, la primăvară,

Fără suflare-s, fără glas !

Eu am rămas o Cosânzeană

Cu suflet gol și de pripas.

Ce-și face amintirea leagăn

Din liliacul cu cinci flori

Și plânge frunza de mesteacăn

Prin ochii mei, prin ochii goi.